b'\n_START_ARTICLE_\nAnders Haugen\n_START_PARAGRAPH_\nAnders Haugen (24. lokakuuta 1888 Oslo, Norja \xe2\x80\x93 17. huhtikuuta 1984 Kalifornia, Yhdysvallat) oli yhdysvaltalainen m\xc3\xa4kihypp\xc3\xa4\xc3\xa4j\xc3\xa4._NEWLINE_Telemarkista kotoisin ollut Haugen muutti Yhdysvaltoihin Dilloniin, Coloradoon vuonna 1908. H\xc3\xa4nest\xc3\xa4 tuli heti veljens\xc3\xa4 Larsin kanssa Yhdysvaltojen parhaita m\xc3\xa4kihypp\xc3\xa4\xc3\xa4ji\xc3\xa4. Anders Haugen voitti kaksi Yhdysvaltain amat\xc3\xb6\xc3\xb6rimestaruutta ja kaksi ammattilaismestaruutta vuosina 1910, 1920, 1923 ja 1926. H\xc3\xa4n hypp\xc3\xa4si Dillonissa kaksi maailmanenn\xc3\xa4tyst\xc3\xa4. Vuonna 1919 h\xc3\xa4n hypp\xc3\xa4si 213 jalkaa (64,92 metri\xc3\xa4) ja seuraavana vuonna 214 jalkaa (65,23 metri\xc3\xa4)._NEWLINE_Haugen toimi Yhdysvaltain hiihtojoukkueen kapteenina Chamonixin talviolympialaisissa 1924. H\xc3\xa4n sijoittui m\xc3\xa4kihypyss\xc3\xa4 nelj\xc3\xa4nneksi, mutta viisikymment\xc3\xa4 vuotta my\xc3\xb6hemmin huomattiin, ett\xc3\xa4 kilpailun toimitsijat olivat tehneet virheen pistelaskussa ja ett\xc3\xa4 Haugen olisi ansainnut kilpailussa kolmannen tilan. 17. syyskuuta 1974 Kansainv\xc3\xa4linen hiihtoliitto FIS j\xc3\xa4rjesti Oslossa seremonian, jossa alkuper\xc3\xa4isen pronssimitalisti Thorleif Haugin tyt\xc3\xa4r luovutti mitalin Haugenille._NEWLINE_Haugen muutti 1929 veljens\xc3\xa4 kanssa Kaliforniaan, jossa h\xc3\xa4n ty\xc3\xb6skenteli Tahoe-j\xc3\xa4rven hiihtokerholla ja hiihtovalmentajana.'